CELEX: 32019D1592
Language: sk
Date: 2019-09-24 00:00:00
Title: Vykonávacie rozhodnutie Rady (EÚ) 2019/1592 z 24. septembra 2019, ktorým sa Portugalsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

27.9.2019   
               
               
                  SK
               
               
                  Úradný vestník Európskej únie
               
               
                  L 248/67
               
            
         VYKONÁVACIE ROZHODNUTIE RADY (EÚ) 2019/1592
         z 24. septembra 2019,
         ktorým sa Portugalsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Portugalsko listom, ktorý Komisia zaevidovala 2. júla 2018, požiadalo o povolenie zaviesť osobitné opatrenie odchyľujúce sa od článku 193 smernice 2006/112/ES na dodania korku, dreva, píniových šišiek a píniových orieškov v škrupine, ak osoba, ktorej sa uvedený tovar dodáva, je zdaniteľná osoba, ktorá má svoju registrovanú kanceláriu, stálu prevádzkareň alebo miesto, kde sa obvykle zdržiava, v Portugalsku a uskutočňuje transakcie, v prípade ktorých je oprávnená na úplný alebo čiastočný odpočet dane z pridanej hodnoty (ďalej len „DPH“) na vstupe. Listami, ktoré Komisia zaevidovala 27. novembra 2018 a 19. marca 2019, Portugalsko poskytlo Komisii ďalšie informácie.
                  
               
                     (2)
                  
                  
                     Komisia listami z 27. marca 2019 v súlade s článkom 395 ods. 2 druhým pododsekom smernice 2006/112/ES informovala ostatné členské štáty o žiadosti predloženej Portugalskom. Listom z 28. marca 2019 Komisia oznámila Portugalsku, že má všetky údaje potrebné na posúdenie danej žiadosti.
                  
               
                     (3)
                  
                  
                     Podľa Portugalska je miera podvodov a daňových únikov v odvetví lesného hospodárstva v Portugalsku veľmi vysoká. Je to spôsobené tým, že uvedenému odvetviu dominuje veľký počet malých výrobcov a viaceré ťažobné spoločnosti, ktoré predávajú suroviny spracovateľským podnikom bez toho, aby za tieto predaje vykazovali a platili DPH. Povaha trhu a dotknutých podnikov viedla k podvodom v oblasti DPH, ktoré portugalské daňové orgány dokážu riešiť len s ťažkosťami napriek posilneným kontrolám a už prijatým opatreniam. Portugalsko v snahe bojovať proti týmto daňovým únikom má v úmysle zaviesť mechanizmus prenesenia daňovej povinnosti na dodania korku, dreva, píniových šišiek a píniových orieškov v škrupine. Tým by sa povinnosť platiť DPH presunula na malý počet ľahko určiteľných spracovateľských podnikov. Portugalsko sa domnieva, tým by sa odstránil tento druh podvodu v oblasti DPH a predišlo by sa výsledným stratám v oblasti príjmov z DPH.
                  
               
                     (4)
                  
                  
                     Portugalsku by sa preto malo povoliť zavedenie osobitného opatrenia na obmedzené obdobie do 31. decembra 2022.
                  
               
                     (5)
                  
                  
                     Vo všeobecnosti sa výnimky povoľujú na obmedzené obdobie tak, aby sa dalo posúdiť, či je osobitné opatrenie primerané a účinné. Výnimky poskytujú členským štátom čas, aby do uplynutia platnosti osobitného opatrenia zaviedli iné tradičné opatrenia na boj s konkrétnym problémom, čím by sa stalo predĺženie platnosti výnimky nepotrebným. Výnimky, ktoré umožňujú využitie mechanizmu prenesenia daňovej povinnosti, sa povoľujú iba výnimočne pre konkrétne oblasti, v ktorých sa vyskytujú podvody, a predstavujú krajné riešenie. Do uplynutia platnosti osobitného opatrenia by preto Portugalsko malo implementovať iné tradičné opatrenia na boj proti podvodom v oblasti DPH a predchádzanie týmto podvodom v odvetví korku, dreva, píniových šišiek a píniových orieškov v škrupine, v dôsledku čoho by už výnimka z článku 193 smernice 2006/112/ES v súvislosti s takýmito dodaniami nemala byť viac potrebná.
                  
               
                     (6)
                  
                  
                     Osobitné opatrenie nebude mať žiadny nepriaznivý vplyv na vlastné zdroje Únie plynúce z DPH,
                  
               PRIJALA TOTO ROZHODNUTIE:
         
            Článok 1
            Odchylne od článku 193 smernice 2006/112/ES sa Portugalsku povoľuje určiť zdaniteľnú osobu, ktorej sa dodáva korok, drevo, píniové šišky a píniové oriešky v škrupine, ako osobu, ktorá je povinná zaplatiť DPH, ak je zdaniteľnou osobou, ktorá má svoju registrovanú kanceláriu, stálu prevádzkareň alebo miesto, kde sa obvykle zdržiava, v Portugalsku a uskutočňuje transakcie, v prípade ktorých je oprávnená na úplný alebo čiastočný odpočet DPH na vstupe.
         
         
            Článok 2
            Toto rozhodnutie nadobúda účinnosť dňom jeho oznámenia.
            Uplatňuje sa od 1. januára 2020 a platí do 31. decembra 2022.
         
         
            Článok 3
            Toto rozhodnutie je určené Portugalskej republike.
         
         
            V Bruseli 24. septembra 2019
            
               
                  Za Radu
               
               
                  predsedníčka
               
               K. KULMUNI
            
         
         
            (1)  Ú. v. EÚ L 347, 11.12.2006, s. 1.